khistorydata/jeongjo-sjw-relations huggingface dataset:
정조 14년
黃海監司李時秀疏曰伏以惟皇天惟祖宗默佑我宗祊聖嗣誕降丕號旣定縟儀載擧景籙無疆億萬年泰山磐石之基自今日伊始環東土含生之倫莫不皷舞歡忭臣適跡滯外藩未獲陪參於大庭呼嵩之列惟與守宰吏民北望攢手誦星海之謠獻岡陵之祝區區下情誠不勝慶忭之至仍伏念臣之受命西出六朔于玆才短識昏觸事迷錯居恒愧懼若隕淵谷乃蒙我聖上天地之德有欲則必從有罪則曲恕庇覆之敎詔之不啻如慈父之於迷子恩浹肥髓感結心肝臣雖至愚亦具彝性豈敢不思殫竭圖點便宜以孤負生成之德意也哉第臣私情實有萬萬難强者不得不疾聲呼籲於孝理之下臣之老父今年七十有二雖使康强無病臣之遠赴藩任已係法理之外況近年以來衰病轉甚精神筋力日覺落下家常動作輒須傍人此豈臣離捨遠遊之時哉祗緣感激恩數怵迫義分黽勉冒承徂春涉夏曠闕子職亦已久矣半千之路杳如天涯一番便信動踰多日瞻望徒苦魂夢屢驚且臣目下情理之比前尤急雖不敢猥有陳聞而庶蒙聖鑑之俯燭抑亦通朝之共諒近聞臣父衰懷內疚暑病外侵寢啖全減形神漸脫臣連承此報心神驚越憂慌煎灼直欲奮飛尙何可以强抑耐住坐按一道之務哉設令臣嚴畏囁嚅因仍蹲冒方寸已辭顚錯必多僨誤之誅可立而俟顧今諸邑救急之政次第了畢冬春流亡之類皆得奠接仰賴朝家如天之澤幸免溝壑顚連之患麰麥旣登雨暘均適道內民事粗無大可憂之端臣之以此時陳此懇或無歸於僭猥之科玆敢略具短籲仰瀆崇聽伏乞聖慈曲垂矜諒亟遞臣按藩之任俾卽歸省老父重務無曠至情獲伸千萬幸甚答曰省疏具悉情理非難强莅任纔數月差待秋涼卿父亦當下往卿其抑情察任
정조 14년
庚戌七月十三日辰時上御重熙堂左承旨與咸鏡監司入侍時行左承旨李祖承假注書趙台榮記注官金良倜金鳳顯咸鏡監司李文源以次進伏訖上曰卿今出外予亦悵然矣文源曰方當辭陛區區下情益不勝耿結矣上曰北伯閑局比諸箕伯殆有勝焉在卿久居劇務之餘稍得閑養尤可幸也上曰諸邑年事亦已稍登云所聞果何如文源曰端川以南牟麥俱爲大登民事誠萬幸吉州以北雖曰稍不如彼邑亦無關慮之端云是甚多幸矣命退諸臣以次退出
정조 14년
庚戌七月十三日辰時上御重熙堂右承旨入侍時右承旨尹行任記事官徐有聞記注官金良倜金鳳顯以次進伏訖上命書傳敎曰近於入啓文書有待用刑之語雖出過於謹愼之意係是無例之事以此意令廟堂申飭京外又命書榻敎曰政官牌招開政又命書榻敎曰承旨前望單子入之待下批牌招察任命退承史以次退出
정조 14년
庚戌七月十三日巳時上御重熙堂左承旨入侍時行左承旨李祖承記事官徐有聞記注官金良倜金鳳顯以次進伏訖以右副承旨白師謹牌不進罷職傳旨上命書傳敎曰違牌太涉支離揆以事體不可一味任置朔州府使除授當日辭朝時任府使遞付京職仍命讀公事書判付訖命退承史以次退出
정조 14년
庚戌七月十三日申時上御重熙堂都承旨與朔州府使邊將入侍時行都承旨具㢞記事官徐有聞記注官金良倜金鳳顯朔州府使白師謹尙州營將林載洙多大浦僉使林泰遠以次進伏訖上曰以次奏職姓名可也師謹進前奏職姓名上曰本州素以難治之邑王化逖遠而武倅連往邑弊民瘼不一其端今此特補意豈徒然須體朝家分憂之意克念對揚之道可也載洙進前奏職姓名上命先退泰遠進前奏職姓名上曰達川書院聞已訖役云殊可喜也今行路由達川耶泰遠曰然矣仍命退諸臣以次退出
정조 14년
行都承旨具㢞坐行左承旨李祖承坐右承旨尹行任坐直左副承旨洪義榮坐右副承旨鄭大容內閣直同副承旨李敬五坐直注書徐有聞仕直一員未差假注書趙台榮仕事變假注書申義淳仕
정조 14년
傳于洪義榮曰禮房承旨馳詣宗廟景慕宮奉審摘奸以來
정조 14년
李祖承啓曰大司憲尹尙東牌招啓辭未下執義持平一員未差掌令閔彝顯任長源在外持平鄭履綏未署經監察茶時之意敢啓傳曰知道
정조 14년
尹行任啓曰今日乃是處暑自明日視事當爲取稟而老炎猶甚新涼未生姑觀日候更稟之意敢啓傳曰知道
정조 14년
洪義榮以弘文館言啓曰本館下番闕直事甚未安今日政新除授玉堂竝待下批仍卽牌招以爲推移入直之地何如傳曰允
정조 14년
以吏曹參議曺允大牌不進罷職傳旨傳于李祖承曰只推更爲牌招
정조 14년
有政吏批判書洪良浩牌不進參判未差參議曺允大進右承旨尹行任進吏批啓曰判書洪良浩牌招不進參判未差小臣獨政未安何以爲之敢稟傳曰只出緊任以申禹相爲執義李周顯爲司諫洪克浩爲持平李殷模爲副校理尹光普爲修撰金熙朝爲副修撰閔台爀爲右尹贈吏判吳瑗贈左贊成例兼判義禁吳載純考贈吏參趙載德贈吏判例兼刑曹判書趙鼎鎭考依法典追贈
정조 14년
兵批判書李𡊠病參判洪文泳入直進參議尹行元病參知李師濂病同副承旨李敬五進副司直單金光默柳戇柳文養李益運沈晉賢李晩秀韓永逵鄭來百鄭景祚柳誨僉知單李海愚訓鍊正單李晉秀
정조 14년
以全羅監司尹蓍東狀啓朝官年七十士庶年八十以上人開錄事傳于李敬五曰口傳下批
정조 14년
以全羅監司尹蓍東狀啓興陽三島前洋琉球國人漂到留住間防護供饋等節發關申飭事傳于李祖承曰旣知其彼國人亦知其所住地方則由陸由海間此一款不待譯官接語可以問出卽令廟堂嚴飭道帥臣處各別供饋仍從渠願汗路水路間不待廟堂回下公文卽爲發送後形止狀聞事分付
정조 14년
李祖承以漢城府言啓曰朝官年七十士庶年八十以上各部修成冊報來故別單書入之意敢啓傳曰知道
정조 14년
行都承旨具㢞坐行左承旨李祖承坐右承旨尹行任坐直左副承旨洪義榮坐右副承旨鄭大容坐直同副承旨李敬五坐注書徐有聞仕直一員未差假注書趙台榮仕事變假注書申義淳仕
정조 14년
藥房提調洪檍副提調洪義榮啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
李祖承啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 14년
李祖承啓曰大司憲尹尙東牌招啓辭未下執義申禹相掌令閔彝顯任長源持平洪克浩俱在外持平鄭履綏未署經監察茶時之意敢啓傳曰知道
정조 14년
以副修撰金熙朝牌不進罷職傳旨傳于李祖承曰只推
정조 14년
兵曹口傳政事以柳相熙崔東杞崔箕興梅啓玉鄭泓爲同知權世琮南就星李泰新禹夏鼎金厚弼爲僉知
정조 14년
洪義榮以禮曹言啓曰郊壇四孟朔遣禮郞看審有無頉自該曹草記事定式矣發遣郞廳風雲雷雨壇先農壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門墻垣階砌俱爲無頉而此後看護等節着意擧行事申飭之意敢啓傳曰知道
정조 14년
尹行任以訓鍊都監言啓曰本局別將鄭觀采身病甚重勢難察任改差何如傳曰允
정조 14년
尹行任以禁衛營言啓曰依別軍職吳毅常口傳下敎弘化門入直當次軍一百十名入送替直之意敢啓傳曰知道
정조 14년
右議政金鍾秀箚曰伏以臣披瀝肝血未準所請職名之尙在身上雖深悚悶情理之近益難强已捧聖批體諒之恩伏竊顒祝而處分至今不下母病視前益重則公私兩妨罪戾日積虛縻重任徒傷國體臣於晝夜焦遑之中添一心𧏮玆不得不疾聲申號伏乞天地父母亟許遞臣相職俾至情獲伸焉噫臣之乞養歸田行及十年之後忽地扶將老母寸進上途棲遑旅邸濡滯多年卽其倫理之傷敗廉恥之壞喪姑捨無論實非人子私情所可忍而忍爲是者蓋有待也伊時聖敎銘鏤心肺何幸天佑宗祊國勢永鞏太平萬世自此其基則於是乎臣可以言私矣藉令臣母之病不至若是之危篤臣之退還本分尙不容少緩況臣目下事勢萬無晷刻離側之道仰惟聖人在上孝以爲理明無不燭其於天理人情之際所以曲察而深諒之者何待臣之畢辭也哉惟殿下哀之憐之答曰省箚具悉卿懇中書重任也在前如卿情理未聞以此丐解箚末云云有屢言於卿者卿須安心竢小間視事仍傳曰此批答遣史官傳諭
정조 14년
庚戌七月十五日辰時上御重熙堂軍士房承旨入侍時右承旨尹行任記事官徐有聞記注官白慶楷金鳳顯以次進伏訖上命行任讀公事仍命書判付訖命退承史以次退出
정조 14년
具㢞啓曰右尹閔台爀除拜後過三日不爲出肅依定式推考警責仍卽牌招察任何如傳曰允
정조 14년
李敬五啓曰大司憲尹尙東未肅拜執義申禹相掌令閔彝顯任長源持平洪克浩俱在外持平鄭履綏未署經監察茶時之意敢啓傳曰知道
정조 14년
傳于具㢞曰左承旨入侍
정조 14년
兵曹口傳政事以柳日星崔時福爲同知
정조 14년
以統制使申應周啓本壯勇營銃刀造成時監董都廳以下具別單馳啓事傳于尹行任曰監董都廳吳侯折衝黃翼振陞品職待窠卽擬鳥銃都看役軍官折衝李源將校折衝李師春環刀都看役軍官前郞廳李命鉉將校折衝朴聖範竝加資鳥銃看役將校前判官林尙蕃環刀看役將校前部將吳錫常鳥銃冶所看役將校嘉善徐東彬環刀冶所看役將校前部將廉樂范吹鐵看役將校閑良金白熙竝賞加吏屬工匠等卿其施賞事回諭
정조 14년
鄭大容以弘文館言啓曰新除授修撰尹光普時在忠淸道尼城地經筵入番事緊請斯速乘馹上來事下諭傳曰依啓
정조 14년
洪義榮以弘文館言啓曰本館下番無他推移之員不得已以上番姑降入直之意敢啓傳曰知道
정조 14년
洪義榮以弘文館言啓曰本館下番姑降入直事甚未安副修撰金熙朝旣有只推之命卽爲牌招入直何如傳曰允
정조 14년
李祖承以戶曹言啓曰卽接廣興倉所報則因傳敎七月朔祿俸輸納次倉官進去于西部龍山坊判府事兪彦鎬所住處則以爲旣不敢冒受又不宜煩聞而曹啓輒循常例屢瀆益增死罪惶隕悶迫罔知所措云祿俸不爲領受何以爲之敢啓傳曰令倉官更爲輸送
정조 14년
尹行任以都摠府言啓曰入直軍兵等中日習射事草記日熟如此處暑後取稟可也事命下矣處暑已過今日入直內三廳武兼禁軍及軍兵等中日習射何以爲之之意敢啓傳曰後日次更稟
정조 14년
尹行任以兵曹言啓曰都摠府經歷洪栒前任內乘時身有拘忌之疾旣已相換則其日肆然入闕冒沒出肅者事甚驚駭爲先汰去其罪狀令該府拿問處之何如傳曰允
정조 14년
右尹閔台爀疏曰伏以惟天惟祖宗默垂眷佑先聖降生之歲慈宮上壽之辰聖嗣誕降位號載定神人有托宗祊永鞏此誠吾東方億萬年無疆之休蹈舞歡慶小大同情仍伏念臣空疎譾劣無所比數而猥沐洪造驟叨宰列至於旬宣之重寄尤係特達之聖恩雖其殫竭圖報寸心如丹而奈臣觸事昏謬動輒僨誤畢竟譴罷之命又緣私門之事噫臣本爲人不似重以行己無素上孤殊眷下墜家聲默省愆尤罔非自訟之端而今乃以如干邸貨貽累從兄以之名騰白簡蹈藉無餘臣實慙悸傷痛無面可顯而其爲淸朝之羞搢紳之恥尤當如何夫有無相資雖在知舊之間尙謂敦厚之風況於同堂至親飢飽寒煖理固相關臣豈不欲趁卽周旋及時備報而遠外料理之際自爾遷就竟至人言之此極苟究其由一則臣罪二則臣罪而乃伏承十行辭敎諄複丁寧以誨以責有若慈父之詔迷子臣於是莊誦百回始也慙汗浹背終焉感淚沾襟繼因繡衣之疏自速置對之命罪著顚錯罰勘徒配而聖度天大薄勘旋敍收錄如舊旣畀專對之重任又侈京兆之恩除臣誠惝怳感祝繼以恧蹙不知負罪如臣何以得此於聖明也臣於逖違之餘豈敢不竭蹶趨承粗伸分義而第臣前後辜負不比尋常雖荷拂試之恩復廁任使之末而顧影自慙抗顔無地其何敢自同無故揚揚出入於班行之間重貽一世之嗤點乎召牌之下不得不冒犯違傲隨詣陳章略暴微懇臣尤死罪至於前錦伯權爰辭中法外濫刑之斥旣係差爽在所辨明而比之目下私義猶屬餘事有不暇拖引者伏乞天地父母傡賜諒察亟命鐫削臣職仍治其瀆撓之罪以安私分以肅朝網千萬幸甚答曰省疏具悉卿其勿辭行公
정조 14년
庚戌七月十六日巳時上御重熙堂左承旨入侍時行左承旨李祖承記事官徐有聞記注官白慶楷金鳳顯以次進伏訖上命祖承讀公事仍命書判付訖命退承史以次退出
정조 14년
行都承旨具㢞坐行左承旨李祖承坐直右承旨尹行任坐左副承旨洪義榮坐右副承旨鄭大容坐同副承旨李敬五坐直注書徐有聞仕一員未差假注書趙台榮仕直事變假注書申義淳仕
정조 14년
李敬五啓曰大司憲尹尙東執義申禹相未肅拜掌令閔彝顯任長源持平洪克浩俱在外持平鄭履綏未署經監察茶時之意敢啓傳曰知道
정조 14년
傳于李敬五曰同副承旨入侍
정조 14년
具㢞啓曰吏曹判書洪良浩參議曺允大牌不進推考傳旨及罷職傳旨今方捧入而開政命下之後如是違牌不卽擧行事甚未安判書更爲牌招何如傳曰允
정조 14년
具㢞啓曰吏曹判書洪良浩再牌不進推考傳旨今方捧入而開政命下之後連事違召終不承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 14년
以前經歷洪栒拿處傳旨傳于李敬五曰分揀
정조 14년
以平安監司沈頤之狀啓平壤盧泰範黃擇美通政元資及僉知敎旨竝爲上送令該曹更爲釐正下送事傳于尹行任曰敎旨今日成送
정조 14년
以原春監司尹師國啓本寧越等邑士庶年八十以上區別開錄事傳于具㢞曰口傳下批
정조 14년
以江華留守申大升啓本老人役名年歲開錄事傳于具㢞曰口傳下批官敎今日下送
정조 14년
兵曹口傳政事以盧泰範黃擇美爲同知宋載德成德綱康胤祚爲僉知
정조 14년
以全羅監司尹蓍東狀啓興陽縣漂到琉球國人問情事傳于尹行任曰依該水使狀啓回諭擧行事回諭觀此狀啓地方官摘奸記之詳細倍甚於問情記況船隻圖樣亦係不可已則該水使之狀本一竝漏却萬萬駭然水使已處分卿其査實該閫此後俾勿如是之意嚴飭事回諭
정조 14년
以全羅左水使李健秀狀啓興陽縣漂到琉球國人問情事傳于尹行任曰言語旣難相通則地方官之以文字酬酢不是異事狀啓中反以此爲罪與當初狀啓中以報辭糢糊爲罪太相反大抵漂人一到以吹覓地方官之罪卽兵水使狀啓之前例伎倆此後無敢如是務從稱當之意令廟堂嚴飭地方官摘奸記道狀則後錄水使則全不擧論該水使爲先從重推考觀於問情記其答欲以船上歸云優給糧資造着衣服從願卽爲發送無或遲滯依前下有旨擧行事亦令廟堂三懸鈴行會俾無遠人當暑滯留之弊
정조 14년
尹行任以兵曹言啓曰今七月十七日武臣堂上朔試射日次而內中日旣不設行朔試射亦爲停止之意敢啓傳曰內中日以日熱姑爲停止朔試射豈可因此頉稟乎依例擧行雨勢如此今月內待夬晴擧行可也
정조 14년
洪義榮以觀象監提調意啓曰本監官員前別提邊㶷年七十推恩加資依例仍仕本監以爲任使之地何如傳曰允近來吏兵曹文書老職加資皆稱推恩本監草記亦然大抵推恩之稱用處各異此意曾有筵敎使之分付該曹而本監草記又如此此則捧納承旨不能照檢之致此後申飭可也
정조 14년
李敬五以司僕寺一二提調意啓曰濟州出來先運歲貢馬二百匹內三匹船中故失一匹到江頭病留實納馬一百九十六匹禾毛色別單書入之意敢啓傳曰知道
정조 14년
庚戌七月十七日巳時上御重熙堂同副承旨入侍時同副承旨李敬一記事官徐有聞記注官白慶楷金鳳顯以次進伏訖上曰京試官及都事何日當辭朝而各道試邑何邑云乎敬一曰未及聞知矣上曰筵退後知入可也仍命書傳敎曰政官牌招開政命退承史以次退出
정조 14년
行都承旨具㢞坐行左承旨李祖承坐直右承旨尹行任坐左副承旨洪義榮坐右副承旨鄭大容坐同副承旨李敬五坐直注書徐有聞仕直一員未差假注書趙台榮仕事變假注書申義淳仕
정조 14년
李祖承啓曰來二十一日朝參日次矣敢稟傳曰停
정조 14년
尹行任啓曰來二十一日輪對日次矣敢稟傳曰爲之
정조 14년
李敬五啓曰大司憲尹尙東執義申禹相牌招啓辭未下掌令閔彝顯任長源持平洪克浩俱在外持平鄭履綏未署經監察茶時之意敢啓傳曰知道
정조 14년
傳于洪義榮曰召對爲之
정조 14년
傳于李祖承曰抄啓文臣親試明日爲之
정조 14년
李祖承啓曰抄啓文臣親試明日爲之事命下矣處所以何處爲之乎敢稟傳曰便殿爲之
정조 14년
傳于李祖承曰明日親試大臣備堂中以試官有入來者再明日次對進定於明日
정조 14년
以全羅監司尹蓍東狀啓朝官年七十士庶年八十以上區別開錄事傳于李祖承曰皆令口傳下批
정조 14년
以黃海監司李時秀狀啓各邑鎭舊還及漁鹽船稅寺稅分數蕩減場稅限一朔蠲免事傳于李敬五曰近來本道凡百登聞之事纎悉條暢纔有褒嘉之諭而觀此狀本亦可謂善爲擧行雖以均廳稅言之蠲免之命出於同慶之意則諸道擧行亦當極意對揚而他道則混稱幾兩蠲免而本道則以春稅之已捧念還給之有弊請於秋稅計數都除如是然後方責效極爲嘉尙他道一依海西例擧行之意令廟堂卽爲分付畿甸之最初混說登聞太欠精細未知已捧者還給乎如此而能防奸弊乎諸道擧行勤慢不可不一番按廉矣朝家亦不已勞乎畿甸及諸道以此意一體嚴飭
정조 14년
傳于李祖承曰日前上疏還下送之時有措語下敎則擧行與否尙無一言藩臣事體豈敢若是其委折令政院嚴飭成送有旨下諭于箕伯
정조 14년
以平安監司沈頤之狀啓嘉山安州龍川宣川三和義州民家漂失頹壓及人物渰死恤典題給事傳于李祖承曰以海水泛溢浦戶沈墊特推蠲類之意朝下別諭纔令廟堂關問諸道未逾半煦見此狀辭其中灣府海民事切可矜惻被水戶數殆近七百致死人命亦過七十饑饉癘疫之餘又罹沈墊之患言念灣民豈遑寧處蠲役等節道伯雖已措處外此調恤之擧當有拔例還上均稅之蕩減朝筵下敎必當行會更無可論結構還接雖在邑倅之着意拮据噫彼蕩析之貲産何以鳩得如是之際安生樂業豈暇及哉本府海戶身役及公稅限明年蕩減以其擧行實數狀聞事下諭于箕伯灣尹死者多是無籍漏戶云而人命則一也愍惻逾甚亦令灣尹被墊地方別築一壇操文酹酒以慰生者之情死者之冤其次嘉山蠲役用灣府例又其次數邑依朝下傳敎擧行事一體回諭
정조 14년
洪義榮以弘文館言啓曰本館下番連日姑降入直事甚未安今日政新除授玉堂待下批仍卽牌招入直何如傳曰允
정조 14년
有政吏批判書未差參判未差參議曺允大進右承旨尹行任進吏批啓曰判書參判俱未差小臣獨政未安何以爲之敢稟傳曰只出緊任以李貞運爲校理尹羽烈爲修撰金文淳爲同經筵鄭東浚爲同春秋吳泰賢爲司成尹耆東爲掌樂僉正金華儉爲引儀李殷模東學敎授李錫夏爲西學敎授李性重爲谷城縣監朴獻源爲假監役徐有升爲宗廟直長陽恩君單許潝廣成君單安鼎福
정조 14년
兵批判書李𡊠進參判洪文泳病參議尹行任入直進參知李師濂病同副承旨李敬五進以尹行貞爲同知李顯昱爲都摠經歷李冕膺爲文兼朴萬瞻吳命天爲五衛將安鼎大爲曹司衛將
정조 14년
傳于李祖承曰情理則宜有闊狹赤梁僉使洪義浩外補分揀前僉使仍任
정조 14년
傳于李敬五曰未下直守令皆令明日辭朝
정조 14년
傳于李敬五曰坐直承旨入侍
정조 14년
李祖承以漢城府言啓曰朝官年七十以上一人自中部報來故別單書入之意敢啓傳曰口傳下批
정조 14년
兵曹口傳政事以李益成爲僉知
정조 14년
庚戌七月十八日卯時上御誠正閣召對入侍時同副承旨李敬五假注書趙台榮記注官許鞏白慶楷侍讀官李殷模檢討官金翰東檢校直閣鄭大容以次進伏訖上命讀奏殷模進貞觀政要自貞觀七年太宗將幸九成宮止賜緞二十疋命陳文義殷模曰太宗賜緞之擧實出來諫之意而其所陳諫猶未能盡用故治道終欠隆盛伏願深留聖意焉翰東曰大亮以藩臣能陳此言實由太宗來諫之心以此揆之人臣進言專在導率伏願體念焉上曰所陳誠好矣上曰下番新自嶺外來雖在文義外如有可言之事特念中批之意以爲陳達可也翰東曰臣庸愚譾劣素無知識有何敢仰達乎命召對諸臣先退命書傳敎曰有國所重莫先於四維冢宰之任尤異庶官向來人言雖知其過情今番除拜卽伊後初叨屢召不膺處義似或然矣不可以前望之乏人一味强督以壞禮使之義吏曹判書洪良浩今姑許遞又命書傳敎曰政命已至多日尙不擧行事體所在極爲未安長亞堂姑未出代參議只推更卽牌招開政又命書傳敎曰觀於畿伯狀聞可以反三況今同豐之望同慶之時獨令濱海之民不被均蒙之效況所已施於畿甸者他道無論則亦豈曰一視之惠乎沿海邑海水泛溢處民戶當年身役除減如有所受還上一體蠲免均廳稅額特竝區別蕩滌事依畿甸例擧行仍令各其邑倅仔細審視極意庇恤事自廟堂關問諸道申加嚴飭俾有實效之及於民又命書傳敎曰吏曹判書許遞之代姑勿擬入命退承史以次退出
정조 14년
行都承旨具㢞坐行左承旨李祖承坐直右承旨李益運坐直左副承旨尹行任坐右副承旨洪義榮坐同副承旨柳文養坐注書徐有聞仕直一員未差假注書趙台榮仕事變假注書申義淳仕
정조 14년
李祖承啓曰明日次對兩司無進參之員除在外未署經外未肅拜呈告人員竝待開門牌招何如傳曰允
정조 14년
傳于李祖承曰大臣備局堂上引見
정조 14년
傳于李祖承曰政官牌招開政
정조 14년
傳于李祖承曰抄啓文臣中時帶臺職人許遞使之應試
정조 14년
兵曹口傳政事副司直單鄭大容副司果單丁若鏞
정조 14년
承旨前望單子入之李敏采李益運落點
정조 14년
李祖承啓曰新除授右承旨李敏采時在安州牧任所斯速乘馹上來事下諭何如傳曰許遞前望單子入之待下批牌招察任
정조 14년
承旨前望單子入之柳文養落點
정조 14년
以安州牧使望筒傳于李祖承曰雖無才宥還之申耆堂上三品不啻幾百則如是苟擬銓官事萬萬駭然當該堂上禁推此望筒勿施以實職中卽爲差代待下批明日辭朝
정조 14년
有政吏批判書未差參判未差參議曺允大進右副承旨洪義榮進以權恢爲獻納趙得永爲正言尹序東爲副修撰兪漢人爲高山察訪朴宗甲爲安州牧使沈晉賢爲刑曹參議察理使單鄭大容
정조 14년
尹行任以兵曹言啓曰拆見平安兵使李得濟去春夏等褒貶啓本則碧團僉使鄭履曾浮謗奚信爲目平南萬戶金宗燁斛縮宜檢爲目乫軒洞權管李震爀謗姑示警爲目廣坪權管朴聖熙宜悛小失爲目大吉號里權管池仁涵些失襲謬爲目則竝宜置下考而置諸中考西林僉使崔涉癡率何責爲目淸城僉使朴聖基家近易累爲目玉江萬戶尹尙華姑恕微疵爲目則竝宜置中考而置諸上考殊無嚴明殿最之意兵使李得濟推考警責鄭履曾金宗燁李震爀朴聖熙池仁涵竝下考施行崔涉朴聖基尹尙華竝中考施行何如傳曰允西北邊將或稱不願窠又或以可矜許題全不擇送之故受弊者鎭民無告者土卒況今本道瘡夷之餘乎封發之前飭其嚴明考課登聞之後別爲開拆坐起一則爲西民二則爲西民然所差遣者依舊不擇何異於左頰若右頰乎邊將現窠皆令今日政各別拔例擇差其中遞付窠無論經僉以上及宣傳官參上勿拘通擬依蔭倅例五考五上者別加收用而各於己行本品以外職陞敍調用官案中名邊亦以此懸註俾西土邊鎭少知朝廷敎化本曹降秩中權管李震爀到任屬耳朴聖熙云有能事與其新除之或遜於前者無若先治其罪更責來效兩人等令該兵使拿致各別嚴棍附過姑放更觀數朔治績如不可堪直爲狀聞罷黜如可堪仍以察任之意亦卽狀聞事分付至於沈益希之自起生祠堂可謂貽笑莫甚渠亦兩班且經華銜者則有靦面目寧忍爲此不可居下而止亦令該兵使招集附近邊將兵使大張威儀嚴棍示衆以爲警勵之地大赦纔過處分姑如是略略此後士夫邊將如許不嚴之類隨現當加倍重繩令廟堂嚴飭西北帥臣處可也
정조 14년
傳于李益運曰今政遞付窠之拔例擇送連五考純褒五上者使之陞遷於外職以示奬勸之意如龍營訓局將校之遷轉者亦未必是善地若於來頭貶目五考純褒則朝家奬勸之擧豈有士夫與將校之區別乎亦令該曹官案名邊懸註純褒而準瓜上來則直爲還屬各其本營雖無窠加出待闕陞實事分付該營
정조 14년
兵批判書李𡊠進參判洪文泳病參議尹行元入直進參知李師濂病同副承旨柳文養進以金坊爲訓鍊僉正曺景休爲西林僉使李仁蕃爲碧團僉使李愼培爲麟山僉使李榏爲平南萬戶成鎭殷爲兺怪萬戶南耆喆爲楸坡萬戶具宅珠爲水口萬戶曺海珍爲淸城僉使白翼鎭方允哲爲武兼大吉號里權管單洪燮仁馬馬海權管單南志復副司直單洪良浩副司果單李錫夏赤梁僉使全昌盛仍任事承傳
정조 14년
傳于李祖承曰權作實職中備邊郞四人勿爲陞遷因其窠外職擬望
정조 14년
再政以柳河喆爲中樞經歷金益淳爲宣傳官
정조 14년
以都摠都事訓鍊判官望筒傳于李祖承曰將窠諸人之無故作散者特命加設仍付在渠輩至矣足矣況一人式次次移遷自是金石之典則權作實職人及加設窠未區處尙有多人而豈可如是擬入乎當該銓官推考此兩望筒更爲擬入
정조 14년
三政李寬會爲都摠都事朴祥換爲訓鍊判官
정조 14년
以慶尙監司李祖源啓本罪人朱福三令該曹稟處事傳于李祖承曰放送事令該曹卽爲分付
정조 14년
以慶尙監司李祖源啓本罪人郭時濟令該曹稟處事傳于李祖承曰放送事令該曹卽爲分付
정조 14년
李益運以弘文館言啓曰本館下番無他推移之員不得已姑降入直已至多日矣修撰尹光普肅謝後謂有身病仍卽出去旣有應入之員則一向姑降入直事甚未安與新除授副修撰尹序東一體牌招以爲推移入直之地何如傳曰允
정조 14년
李益運以兵曹言啓曰羽林衛將李邦運素患伏暑之症挾感添劇時月之內無望供職呈狀乞遞宿衛領軍之將不可久曠今姑改差何如傳曰允
정조 14년
李祖承以都摠府言啓曰入直軍兵等中日習射事草記後日次更稟事命下矣今日入直內三廳武兼禁軍及軍兵等中日習射何以爲之之意敢啓傳曰今日日晩後日次爲之可也
정조 14년
李祖承以備邊司言啓曰卽見京畿監司金思穆守禦使鄭昌順摠戎使李漢豐江華留守申大升京畿水使南憲喆永宗防禦使李光燮黃海兵使元厚鎭原春監司尹師國平安兵使李得濟統制使申應周慶尙左兵使李源忠淸兵使金麟瑞忠淸水使柳文植全羅兵使李章漢北兵使李潤慶狀啓則以爲今秋水陸操及巡操巡點巡歷災傷覆審校生考講何以爲之事請令廟堂稟處親騎衛馬兵都試勸別武武學鄕騎士等都試依例設行爲辭矣詰戎係是重務停操亦已多年事當依狀請施行而兩西及北關纔經大賑重以癘疫瘡痍甫起民勢未蘇此時勞民實涉重難京畿原春兩道雖與西北有異昨年年事未可爲豐登目下民勢有難責之以齎糧赴操今秋京畿牙兵習操守禦廳合操摠戎廳習操江華府合操京畿水營永宗水陸操黃海道平安道咸鏡道習操及巡點竝爲停止至於三南則屢豐之餘今年穡事又將登稔民力足以齎往戎政不可久抛慶尙左兵營忠淸兵營全羅兵營陸操統營及忠淸水營水操與巡點竝令依例設行各道馬兵勸別武武學鄕騎士等都試北關親騎衛都試原春道災傷覆審校生考講等節竝依狀請擧行之意分付何如傳曰允
정조 14년
柳文養以司僕寺一二提調意啓曰濟州出來後運年例進上馬八匹三名日進上馬六十匹凶咎駑駘馬二十匹合八十八匹內六匹到中路病留實納馬八十二匹禾毛色別單書入之意敢啓傳曰知道
정조 14년
柳文養以司僕寺一二提調意啓曰濟州前牧使李喆模遞任進上馬三匹前判官金鳳吉遞任進上馬三匹及山馬監牧官金德亨己酉庚戌兩年條封進馬二匹今纔上來禾毛色別單書入依例內廐立養之意敢啓傳曰知道山馬監牧官封進馬匹不但體小名以封進焉敢若此若此則今之濟馬不得爲御乘乎該監牧官所當捉來決棍而姑爲參酌本牧各場中雌雄馬各二匹體大步捷極擇上送事分付該牧使及該牧官處待其上來卽爲待令如是特敎之後若不以合於御乘者上送牧官及該牧使各別重勘以此嚴飭可也
정조 14년
李祖承以司譯院提調意啓曰四學譯官各有方書肄習行話而其中蒙倭兩學書籍未備學習猶艱識者憂嘆厥惟久矣年前倭學堂上譯官崔麒齡購納隣語大方五冊實爲學語者之指南故卽令麒齡辦備財力開板成書今已訖工漢學前銜金亨宇亦以私財釐正捷解蒙語蒙語老乞大蒙語類解等諸書而俱是旁照蒙文鑑元本規正訛謬獲成全書亦已補刊訖役矣上項兩學試冊纔已頒布本院定其課限用於試取而崔麟齡金亨宇等捐財效勞之誠殊甚可尙遡考謄錄以刊冊之勞得蒙加資之典者亦多其例而事係恩賞重典自下不敢擅便何以爲之敢稟傳曰恩賞雖細豈褻加資尤宜致審從前購一書刊一冊雖有一一論賞之例不識名目之爲何書義例之爲何冊而輒施加資之典豈有如許恩賞乎不但本院爲然醫司亦然惟雲觀刊出之冊則入啓經覽購來之書則多亦稟旨此後無論雲觀譯院醫司新購者新刊者一本送于內閣入啓然後始以草記請賞此章記還給自今番依此定式施行可也
정조 14년
行都承旨具㢞坐行左承旨李祖承坐右承旨李益運坐左副承旨尹行任坐右副承旨洪義榮坐直同副承旨柳文養坐直注書徐有聞仕直一員未差假注書趙台榮仕事變假注書李重蓮仕
정조 14년
傳于具㢞曰下直京試官都事留待
정조 14년
傳于李益運曰京試官都事入侍
정조 14년
傳于具㢞曰輪對後日次爲之
정조 14년
傳于柳文養曰都承旨入侍
정조 14년
傳于柳文養曰判尹入侍
정조 14년
申義淳改差代以李重蓮爲事變假注書
정조 14년
以吏曹參議曺允大禁推傳旨傳于具㢞曰分揀
정조 14년
傳于柳文養曰解由未出參議許遞前望單子入之
정조 14년
刑曹參議前望單子入之李勉兢落點
정조 14년
以慶尙監司李祖源啓本禮安等邑朝官年七十士庶年八十區別開錄事傳于具㢞曰口傳下批
정조 14년
以濟州牧使李喆模狀啓琉球國人漂到問情事傳于柳文養曰依願卽爲還送而造給衣袴優給糧資以示朝家軫念之意此後漂到人之問情後從水路還歸者一邊發送後狀聞事回諭
정조 14년
柳文養以兵曹言啓曰新除授淸城僉使曺海珍身病猝重時月之內萬無登途赴任之望呈狀乞遞身病旣如此不可强令赴任依例罷黜何如傳曰允以鄕校之故規避之罪姑不擧論以此知悉可也
정조 14년
傳于柳文養曰邊將有闕之代令該曹口傳差出待下批皆令明日辭朝
정조 14년
兵曹口傳政事以金重玉爲兎城僉使金熙謙爲淸城僉使
정조 14년
李益運以弘文館言啓曰新除授校理李貞運時在京畿利川地經筵入番事緊請斯速乘馹上來事下諭傳曰依啓
정조 14년
尹行任以兵曹言啓曰本曹敎鍊官禁軍遞兒窠今方有闕矣依節目禁軍別將與各番將眼同取才以其居首者塡差之意敢啓傳曰知道
정조 14년
尹行任以戶曹言啓曰卽接廣興倉所報則因傳敎七月朔祿俸輸納次倉官進去于西部龍山坊判府事兪彦鎬所住處則以爲罪累之蹤冒受祿賜決知其不敢積逋恩命惟俟嚴譴云祿俸不爲領受何以爲之敢啓傳曰令倉官更爲輸送
정조 14년
尹行任以備邊司言啓曰舟橋司堂上差出事命下矣行戶曹判書鄭民始差下使之兼察濬川之任何如傳曰允
정조 14년
柳文養以舟橋司言啓曰本司都廳柳鎭茂瓜滿代以訓鍊都監千摠朴基豐差下使之察任何如傳曰允
정조 14년
庚戌七月二十日卯時上御熙政堂都承旨與下直京試官都事入侍時行都承旨具㢞假注書趙台榮記注官白慶楷金鳳顯全羅京試官金啓洛都事徐有鍊慶尙京試官鄭東觀都事尹得孚以次進伏訖上敎啓洛等曰近來士習之不古京外無異殊可駭歎然士習之如許亦由試官之見侮此非自反處乎爾等須各勉勵無負今日申飭之意也且今番慶科與他科自別無或有蹂躪雜亂之弊可也爾等有何方略乎啓洛等曰出其士子之不意洞開荊圍之門則恐無有蹂躪之弊矣上曰漢城判尹入侍賤臣承命出與漢城判尹洪檍偕入進伏上曰各部應資老人盡爲抄出乎檍曰幾皆抄出矣上曰潦雨後頹壓民家摘奸顧恤曾有定式以此意分付部官使卽爲擧行可也命退諸臣以次退出
정조 14년
行都承旨具㢞坐行左承旨李祖承坐右承旨李益運坐左副承旨尹行任坐直右副承旨洪義榮坐直同副承旨柳文養坐注書徐有聞仕直一員未差假注書趙台榮仕事變假注書李重蓮仕
정조 14년
柳文養啓曰大司憲尹尙東執義申禹相牌招啓辭未下掌令閔彝顯任長源持平洪克浩俱在外持平鄭履綏未署經監察茶時之意敢啓傳曰知道
정조 14년
傳于尹行任曰下直守令邊將入侍
정조 14년
傳于具㢞曰同副承旨入侍
정조 14년
洪義榮啓曰京畿監司處審理遲滯委折問啓事命下矣問于京畿監司金思穆處則以爲本道已錄啓罪人爲十三名未錄啓罪人爲二十名而情犯互有輕重仍放難以卽決以臣愚迷淺見審理之際自爾遲滯成命之下未卽擧行致有問啓之命惶懍震越不知所達云矣敢啓傳曰知道錦伯何故擧行如是不怠畿伯之居在京城至近處修啓反後於錦營此非慢忽而何惟考
정조 14년
尹行任以兵曹言啓曰昨年法聖群山陞作邊地之後法聖僉使鄭彦衡下去時草料馬牌草記題給矣群山僉使宋益休方以漕運差員還下去馬牌及草料依法聖僉使例一體給送之意敢啓傳曰知道
정조 14년
柳文養以兵曹言啓曰淸城僉使乃是堂上窠而新除授僉使金熙謙以堂下備擬受點臣之矇未覺察不勝惶恐改差何如傳曰係是久勤差送者則豈可無故作散況旣經萬戶者乎然與特敎有間以兎城改付標時僉使卽承傳也雖有所重異於久勤待他窠差送淸城之代以久勤中口傳差出可也
정조 14년
柳文養以兵曹言啓曰依下敎守門將田百寧出身金亨鐸處嚴加査問則田百寧所告內矣身以別付料軍官今番都政不願窠邊將取才居首之後又爲入格於部守薦別取才矢數最於道內故實職與邊將間自在應差之科而欲爲實職則本來貧窮從宦無路以此趑趄之際道內鐵山居出身金亨鐸相逢試場以爲汝旣兩取才居首何以爲之云故答以欲爲實職則貧無以自資欲爲邊將則浮費不些眞是兩難云則亨鐸更以爲吾之矢數比汝矢數不過一矢間差等應講時汝爲自不吾若免不則兩技入格自當居首若然則汝之邊將後浮費等節吾自替當先以二百兩錢有所相約試講自不酌實而其後錢二百兩果爲與受云金亨鐸初頭盤問欲爲隱諱及其田百寧頭面之時無辭發明始爲直招而以爲矣身以年少武士屢經都目取才時終不得入格矣今番幸以得中矢數與道內居首田百寧不過一矢差間試場內適聞田百寧以別付料不願窠邊將取才居首云云問于田百寧處曰汝旣兩取才居首實職若不願則當差邊將今此應講之時汝則自不吾則僥倖免不當爲居首汝之邊將後浮費等節一一備給爲言錢二百兩爲先傳給田百寧處矣過都政後所料違繣故錢則還爲推去的實云矣渠等所供旣如此狼藉行賂奸情莫掩究其所爲萬萬痛駭不可尋常處之守門將田百寧汰去自臣曹嚴加懲治金亨鐸亦爲一體嚴勘之地何如傳曰別取才第次旣從矢數且於初仕與邊將兩岐俱爲居首云爾則田百寧之難其辦出浮費捧賂於金亨鐸處圖此自不之擧所爲痛駭然賂物旣還送則渠何足責而初仕則濫矣最遠最不願邊將今日內口傳作窠差送萬一逗遛不卽赴任卽其地定配事分付該兵使處一以懲其罪一以遵試規金亨鐸則與錢圖官亦不可仍置卿其各別嚴治逐送本土可也
정조 14년
兵曹口傳政事以田起祥爲淸城僉使黃拓坡權管單田百寧
정조 14년
洪義榮以司譯院提調意啓曰因本院草記批旨內恩賞雖細豈褻加資尤宜致審從前購一書刊一冊雖有一一論賞之例不識名目之爲何書義例之爲何冊而輒施加資之典豈有如許恩賞乎不但本院爲然醫司亦然惟雲觀刊出之冊則入啓經覽購來之書則亦多稟旨此後無論雲觀譯院醫司新購者新刊者一本送于內閣入啓然後始以草記請賞此草記還給自今番依此定式施行可也事命下矣崔麒齡刊出之隣語大方五冊金亨宇刊出之捷解蒙語四冊蒙語老乞大八冊蒙語類解三冊送于內閣已爲入啓矣今此崔麒齡金亨宇等所當依定式施以加資之典而事係恩典自下不敢擅便何以爲之敢稟傳曰竝依例加資可也
정조 14년
兵曹判書李𡊠疏曰伏以臣自叨司馬以來常切負乘之戒而又當大政瘡疣層出每自循省轉益愧懼昨於筵席左相以初仕取才講不者爲首擬至於請推臣於伊時莫知其故而退只自訝惑而已卽伏見擧條下者六矢二分講粗者見奪於七矢一分講不者云此則指田百寧金亨鐸二人也皆以關西武弁百寧初仕與不願窠取才矢數居首故初仕試講時渠言旣已居首於不願窠則初仕亦非所願仍自不而退矣追後聞之則渠於亨鐸多受賂物必欲以初仕歸於之次亨鐸有此設計云故臣果擬百寧於初仕矣都政前夜百寧欲知草都目之首擬與否來問政吏而政吏拒而不答終夜相持多有駭擧云臣聞極驚怪卽爲拘囚本營仍以首擬於守門將而亨鐸之六矢二分而講粗者果爲副擬矣且以都政時取才言之宣薦則竝講射而取之載於大典通編六道與西北武人則專取矢數講則初不許劃此爲規例其來已久蓋講試低昻惟在堂上若以講爲主則謂以循私衆怨必至故不取講劃者誠以是也臣取考各年取才記則講射俱取未有其規而講則行之絶罕此必歸重於矢數而然也已例班班臣亦未敢違越而今此擧條中矢數雖遜講射俱入者爲首云左相所謂兵曹古規云者云臣則莫之曉也臣於大政何敢曰逐望善排以平物議而至於初仕則十分詳審且以試才計劃尤爲致謹則今此取怨之說未知緣何致之而講不講粗之爲首爲副不但田金二人其外排望皆用此例則臣何敢私自取捨而然哉當初百寧之用意而自不誠甚叵測故臣欲筵稟論罪而因循未果到今事端專由於此二人今若置而不論有關後弊田百寧則爲先汰去金亨鐸則亦施嚴勘以爲懲後之地宜矣臣於見職當遞不遞尙今蹲據以致昨者筵奏辭意深緊臣何可晏然冒膺不思自靖之道乎玆敢略陳短章仰瀆崇聽伏乞聖慈俯垂諒察亟遞臣職以安私分不勝幸甚答曰省疏具悉事實旣如此遐方武士行賂圖囑之狀極可痛惡然不可遽從疏請卿其査實懲治後草記勿辭行公
정조 14년
庚戌七月二十一日辰時上御熙政堂都承旨右副承旨同副承旨與下直守令邊將入侍時行都承旨具㢞右副承旨洪義榮同副承旨柳文養假注書趙台榮記注官白慶楷金鳳顯安州牧使朴宗甲咸興判官李太懋西林僉使曺景休夞怪萬戶成鎭殷麟山僉使李愼培楸坡萬戶南耆喆碧圃僉使李仁番古城僉使崔龜祥平南萬戶李榏兎城僉使金重玉淸城僉使金熙兼水口萬戶具澤珠以次進伏訖上曰守令進奏職姓名僉萬戶以下承旨問奏職姓名可也宗甲太懋仰奏職姓名上敎宗甲曰見之已久矣向見永興倅則容貌甚朽鑠故極庸嗟惜矣今爾髭髮勝昔猶可幸也第以曩時事言之豈可復登此席今幸出於仕路此後寧有拘礙之端乎且除之以此邑者爲濟民生也下去善爲也宗甲涕泣對曰終始骨肉之恩猶期生死報答矣敎太懋曰北關農形何如太懋曰北道年事可謂無前大登矣上曰近日雨澤頻仍無或妨稼乎太懋曰至於北關雨澤適中初無過多之歎矣上曰西關邊將連値中下數遞可憫故今番擇送意有在焉其爲悉心務爲以準五考五上之意承旨宣諭於邊將等處可也文養承命分付命退諸臣以次退出
정조 14년
庚戌七月二十一日午時上御重熙堂左副承旨入侍時左副承旨尹行任記事官徐有聞記注官白慶楷金鳳顯以次進伏訖上曰畿營審理催促可也賤臣承命出傳上命行任讀公事仍命書判付訖命退承史以次退出
정조 14년
尹行任以都摠府言啓曰入直軍兵等中日習射草記今日日晩後日次爲之可也事命下矣今日入直內三廳武兼禁軍及軍兵等中日習射請出標信傳曰知道
정조 14년
尹行任啓曰大司憲尹尙東執義申禹相牌招啓辭未下掌令閔彝顯任長源持平洪克浩俱在外持平鄭履綏未署經監察茶時之意敢啓傳曰知道
정조 14년
尹行任啓曰來二十五日朝參日次矣敢稟傳曰停
정조 14년
傳于洪義榮曰左承旨入侍
정조 14년
以漢城府民家頹壓別單傳于洪義榮曰恤典卽爲題給
정조 14년
以黃海監司李時秀啓本海州等邑應資老人開錄事傳于洪義榮曰口傳下批
정조 14년
兵曹口傳政事以金守澤爲僉知
정조 14년
有政吏批判書未差參判未差參議曺允大進左副承旨尹行任進啓曰判書參判俱未差小臣獨政未安何以爲之敢稟傳曰只出緊任以李錫夏林道浩爲修撰林遠爲永平縣監李尙熙爲純陵參奉
정조 14년
兵批判書李𡊠病參判洪文泳病參議尹行元病參知李師濂入直進右副承旨洪義榮進副司直單李敬五李敏采沈晉賢尹東晩副司果單金養和沈公燁具綱李東鉉朴昌杰副司正單李文道
정조 14년
以京畿監司金思穆啓本廣州等邑應資老人職姓名開錄事傳于具㢞曰口傳下批
정조 14년
李祖承以漢城府言啓曰朝官年七十以上一人自東部報來故別單書入之意敢啓傳曰口傳下批
정조 14년
庚戌七月二十二日巳時上御重熙堂左副承旨入侍時行左副承旨尹行任記事官徐有聞記注官白慶楷金鳳顯以次進伏訖上命行任書榻敎曰政官牌招開政仍命讀公事書判付訖命退承史以次退出
정조 14년
庚戌七月二十二日未時上御重熙堂左承旨入侍時左承旨李祖承記事官徐有聞記注官白慶楷金鳳顯以次進伏訖上曰前北伯入侍出榻敎賤臣承命出與咸鏡前監司李秉模偕入進伏上曰炎程行役得無所難乎秉模曰邦慶之日適在外藩未得與在廷諸臣共伸蹈舞之忱下懷耿耿無以按住幸蒙恩遞獲卽還朝下情不勝惶感矣上曰北關年事果何如云耶秉模曰邑各不同而大體論之可謂無減於古之庚戌云民事誠萬幸矣上曰沿路亦何如秉模曰均是大豐而畿邑尤爲豐登矣上曰各穀俱爲登熟云耶秉模曰然矣上曰向者賑政卿勞矣秉模曰朝家軫恤之德出尋常萬萬前後惠澤之下於北民者嚝絶千古使百萬生靈得以奠安許多飢民賴以濟活臣則只奉承王靈而擧行而已不能盡對揚宣布之責瘡疣百出罪負多積而每蒙曲庇之恩惶愧之忱去而益切矣命退諸臣以次退出
정조 14년
行都承旨具㢞坐行左承旨李祖承坐直右承旨李益運坐左副承旨尹行任坐右副承旨洪義榮坐同副承旨柳文養坐直注書徐有聞仕一員未差假注書趙台榮仕直事變假注書李重蓮仕
정조 14년
尹行任啓曰卽見黃海兵使元厚鎭今春夏等褒貶啓本則邊將無一人居下殊無嚴明殿最之意推考警責何如傳曰允
정조 14년
傳于洪義榮曰右副承旨入侍
정조 14년
吏曹故奉朝賀趙暾贈領中樞府事特贈事承傳
정조 14년
以平安兵使李得濟狀啓嗭洞權管朴鎭協褒貶等第追後封進事傳于尹行任曰等第之當勘不勘曰以忘置卽前所未聞考績何等嚴重藩閫體貌何等自別乎如許狀辭大關國體不可以到任屬耳有所容貸卿則爲先罷職此狀啓還下送道臣同議磨勘則矇未覺察云者道伯均有其失爲先從重推考等第則更令道伯磨勘上送事令廟堂分付
정조 14년
尹行任啓曰平安兵使李得濟今春夏等邊將褒貶嗭洞權管誤以日淺懸錄至有追後封進之擧矣殿最法意何等至重而限滿邊將不書等第事未前有萬萬駭然所當重勘而本院請推之外無他可施之罰何以爲之敢稟傳曰已處分矣兵使之代更待下敎議薦事言于廟堂
정조 14년
傳于柳文養曰同副承旨入侍
정조 14년
傳于尹行任曰諸道習操狀啓隨到皆以草記回啓
정조 14년
以兵曹判書李𡊠牌不進推考傳旨傳于尹行任曰待開門更爲牌招
정조 14년
李祖承以賑恤廳言啓曰漢城府民家頹壓別單恤典卽爲題給事命下矣西部字內全家頹壓三戶南部字內全家頹壓一戶北部字內全家頹壓二戶恤典各錢二兩依例分給之意敢啓傳曰知道
정조 14년
尹行任以一所巡廳言啓曰去夜三更三點量犯夜人壯勇衛直赴卞尙奎執捉何以爲之敢啓傳曰捧薦之命在於昨夕以受薦事因公幹往來者容有可恕分揀放送此後稱以壯勇衛或有犯夜者而不卽捉納有他岐現發爾等難免重勘以此知悉惕念可也
정조 14년
全羅監司尹蓍東疏曰伏以惟天惟祖宗篤佑我邦家聖子載誕名號亟定三七日赫靈萬億年鞏基歡聲喜氣八域相傳臣跡滯周南未克躬簉末班參覩賀儀只得與五十六州父老黎獻同其慶忭恭獻岡陵磐石之祝而已念臣以釁累百死之蹤荷陶甄再造之渥敦匠之申命宿衛之特授職名雖舊榮感如新旣又畀之湖臬旬宣之重則湔滌薰沐光寵益赫然矣登之前席被以恩敎奬勵誘掖不翅若家人父子自惟無狀賤臣何以得此伏地隕越有淚無從第臣本來情勢無論藩任華膴雖殘郡末縣豈敢擬議於去就一節而始旣卽命陛辭終又荐下飭敎逃遁無路咫尺爽守黽勉冒膺行且數朔于玆矣才識譾劣不足以刷櫛宿瘼威望輕淺不足以憚壓一道夙宵憂懼若隕淵谷此已萬萬不敢當而抑又有情私之至切難强者臣九耋偏母有病在床時値炎節未遑將來隔以半千之遠過却六旬之久書信過期而不來則慮無所不屆日候有時不適則憂未能自定心煩志結寢夢屢悸簿書期會之末亦無以按住勘檢封章陳懇見阻喉院考課事重雖不敢不擧行前秋按部之役又此當前而目下事勢其何能趁期無錯上以副分憂之責下以免僨事之誅乎稍待暑退而涼生要爲來諗之計則又恐篤老病餘氣力不能扶接登道作行決無其望百爾思量氷量交中與其惶猥因循終陷癏重務之辜無寧竭露控引竊附守本分之義不然而崇飾張皇忘君父簡拔之隆恩圖一身自便之私計不必辭而例辭不當遞而求遞臣雖不忠寧忍爲此況臣家食日久滫㵦藥餌時多艱匱藉使自謀又豈可捨藩俸榮養之厚而敢請其遄歸也惟其情有所迫勢難仍蹲不得不更申未徹之懇仰干蓋高之聽伏乞聖慈天地父母俯諒危苦之衷切急之情亟許鐫削臣按察之任仍治臣瀆撓之罪以便歸護以肅朝綱公私不勝幸甚以全監司尹蓍東上疏傳于具㢞曰其老人之雖老尙旺不但曾所熟聞南下後亦或提問於筵席已知其如舊此上疏非請急則豈可曲循捧納況將往不遠者乎已自日前海伯疏屑越甚矣明知其乍畀旋缷之萬萬無其道如是煩瀆有關朝綱原疏還下送捧納承旨從重推考海伯疏捧納時不爲處分故又有此疏捧入之擧其時該房承旨亦爲推考
정조 14년
庚戌七月二十三日午時上御重熙堂軍士房承旨入侍時左副承旨尹行任記事官徐有聞記注官白慶楷金鳳顯以次進伏訖上曰王大妃殿進御杏橘飮自今日限三貼煎入出榻敎命書傳敎曰今番陳賀物膳湖西則皆以乾雉封進京營庫封進猶以非節皆許代捧作爲定式則本道亦當往復廚院而循例封進道伯事殊甚疎忽此後則陳賀物膳中除非時品以他物代捧事定式果品亦然一體定式因此而有一番提問者湖西則物膳朔膳皆不封進自京廳代捧度支定例中朔膳價米乾秀魚價米名色卽此也獨於陳賀物膳如是封進無意義令廚院及度支惠廳詳考文跡及委折仍令廚院指一論理草記事分付命退承史以次退出
정조 14년
庚戌七月二十三日酉時上御重熙堂同副承旨入侍時同副承旨柳文養記事官徐有聞記注官白慶楷金鳳顯以次進伏訖上命書傳敎曰狷撲也故言必無隱常感其誠意至於年前筵奏尤可見老臣衷赤莫重典禮之克襄多賴重臣之力贊書碑陞秩酬未稱意近聞在京第欲一召見超付樞銜今焉已矣甚庸嗟惜況其明於涇渭心則公蕩亦可謂不易得之人隱卒之擧何拘殊異故奉朝賀趙暾特贈領中樞令弘文館待狀到卽爲議諡其子在官者待闋服甄錄以示朝家記念之意又命書傳敎曰推緘滿囊古來卽然過大政隨聞見警責亦屬中書故事向筵以初仕事大臣奏語出於相規之美意設或事實稍爽宜存加勉之戒以效無辨之義引義已太過筵敎申飭之後昨日政懸病事體所在極爲未安兵曹判書李𡊠推考仍卽牌招申飭行公又命書傳敎曰未下直守令明日辭朝又命書傳敎曰政官待開門牌招開政上曰泮長疏稟處草記何故尙不入來耶文養曰俄聞該曹之不知何司當之眩於擧行云矣上命書傳敎曰昨日泮長上疏有令該曹之語故批答亦以云然予意則謂以該曹卽戶曹云耳今聞承宣言戶禮曹眩於擧行云至於禮曹則非董役之司鋪沙洩水當否似難主管稟處疏意問于大司成仍以疏請之意稟處事分付命退承史以次退出
정조 14년
柳文養啓曰大司憲尹尙東牌招啓辭未下掌令閔彝顯任長源持平洪克浩俱在外持平鄭履綏未署經監察茶時之意敢啓傳曰知道
정조 14년
有政吏批判書參判未差參議曺允大進行都承旨具㢞進啓曰判書參判俱未差小臣獨政未安何以爲之敢稟傳曰只出緊任以李廷書爲中部都事
정조 14년
以景慕宮奉事望筒傳于具㢞曰參議之初仕差出係是罕有之特例則近日七八品蔭仕望必以序陞擬入者意思在於初仕作窠如是而初仕差出有命則輒以不敢晏然差出援例陳章事之欠誠莫甚於此當該銓官從重推考此後三銓獨政除非承傳或特敎無得以序陞作窠無前銜然後始以序陞擬入事申飭銓曹
정조 14년
兵批判書李𡊠進參判洪文泳參議尹行元病參知李師濂入直進左副承旨尹行任進以曺翰振爲羽林將金相九爲武兼許鏛爲守門將同知單朴善垕僉知二單吳命天朴萬瞻副護軍單具紞副司直單洪義浩
정조 14년
吏批再政以徐洛修爲景慕宮奉事
정조 14년
柳文養啓曰明日次對兩司當爲進參在外未署經外竝待開門牌招何如傳曰允
정조 14년
洪義榮以觀象監言啓曰今此元子阿只氏胎缸奉安時不用甕石而以瓦代之者雖仰聖意之不欲張大不欲煩民而在下之道實不勝其區區悶歎之心者蓋以莫重莫大之事不可若是之故也竊伏念石甕則浮出磨治之際爲役鉅而用力多湖西有一種軟石民間或穿以爲器鑿以爲鼎其爲工至易省於燔瓦之勞堅實耐久有非陶瓦之比及今發關於該道道臣採取軟石刻成甕制又爲蓋石以用恐合愼重之意命下多日今始覺得不勝惶悚敢啓傳曰依此爲之可也
정조 14년
洪義榮以禮曹言啓曰大司成李敬一上疏批旨中禮曹北庭鋪沙洩水事雖請該曹擧行疏水畚沙之役似屬於濬川司本自湫濕淤泥之地該司亦難着力疏辭旣如此該曹該司中使之從長稟處事命下矣本曹北庭地勢本自卑濕閭家又相連接水未疎洩便成淤泥今若欲塡沙使高洩水使燥則其爲工役必至浩大而臣曹旣非董役之司實無擧行之道運沙疎水等節使濬川司擧行何如傳曰濬川司只管疎鑿川渠之役鋪塡非所掌更爲指一稟處可也
정조 14년
洪義榮以禮曹言啓曰本曹北庭鋪沙洩水事草記批旨內濬川司只管疎鑿川渠之役鋪塡非所掌更爲指一稟處事命下矣濬川司所管只是疎鑿之役而鋪塡等節似當屬於戶曹使戶曹擧行何如傳曰令戶曹稟處可也
정조 14년
李益運以戶曹言啓曰禮曹北庭鋪塡等節似當屬於戶曹使戶曹擧行事草記批旨內令戶曹稟處可也事命下矣禮曹北庭鋪塡之役如有趁卽可爲之道則固當奉行之不暇而第念北庭地勢四圍而中陷自生乾水旣無疎洩之道若欲只以沙土鋪塡則非但乾水次次上出無以去其濕氣役事浩大有非若干日子所可了當且儒生之不入北庭以其距懸題板稍遠出入非便之故非直爲沮洳而已旣不可及期亦似無實效置之何如傳曰允
정조 14년
柳文養以兵曹言啓曰本曹草記今七月十七日武臣堂上朔試射停止事批旨內內中日以日熱姑爲停止朔試射豈可因此頉稟乎依例擧行雨勢如此今月內待快晴擧行可也事命下矣今二十五日設行而試官望備擬以入之意敢啓傳曰知道
정조 14년
柳文養以兵曹言啓曰卽接忠壯衛將廳牒報則忠壯衛將尹養儉前任尙州營將李翼純前任城津僉使俱在任所未及上來本廳番次苟艱云竝姑改差何如傳曰允
정조 14년
柳文養以備邊司言啓曰卽接慶尙右兵使吳載徽狀啓則以爲今秋習操及營城將節制使巡點請令廟堂稟旨分付矣本道左道習操旣令設行則右道不可異同習操及營城將節制使巡點依狀請擧行之意分付何如傳曰允
정조 14년
副校理李殷模疏曰伏以惟天惟祖宗眷佑我邦家乃於先聖以降之年慈宮上壽之日聖嗣誕生丕應休祥神人胥悅宗祏永鞏吾東方億萬年無疆之休自今伊始臣民蹈忭之忱愈久愈切仍伏念臣於館職寧有一分堪承之望哉前後恩除輒事違傲不敢爲趨膺之計此非但臣之自知也明抑亦聖明之所已俯燭者也金華一步鐵限在前而臣之叨忝見職適在於擧國同慶跛躄皆聳之日則叩謝是急株見難守旣肅恩命矣又就豹直矣召對賓筵次第隨參文武兼銜後先兜攬晏若固有而自歸兩截臣實靦面人謂斯何噫逖違文陛獲瞻耿光義分粗伸榮幸交極臣雖退塡溝壑更無餘憾而自顧初心惶汗浹背此後去就有非可論玆敢略陳短章仰暴微懇伏乞天地父母察臣言之非出飾讓館職庠銜亟許鐫改以重廉防以安私分不不幸甚臣於乞免之章不宜贅及他說而事關目下民情敢此附陳惟聖明垂察焉米直之高下專係年事之豐歉如衡之平莫敢低昻故每當登熟之時則都下之貧士窮民以盈握之錢買滿橐之米頓忘阻飢之憂擧懷含哺之樂矣挽近以來所謂豐年米直一包價不減於三兩七八錢便同移易不得蓋緣均廳之預買貢米以此數定式則貢人輩樂其貴售以此數賣于均廳市人效之非此數則不賣看作常規無豐無歉揆以事面寧不慨然大抵均廳之預買或以爲給代之需或以爲備荒之資且於不豐不歉之年亦足爲益下之政全然防塞其勢誠難然顧今八路穡事擧皆豐登幾乎比隆於古之庚戌而由玆一事米直不低依舊是三兩七八錢則都下民人何得以一飽乎臣意則均廳此法雖不得遽議更張而以我聖上恤貢人軫都民之德意一時闊狹宜無不可分付均廳自今八月限以明年正月貢價米條勿許買取如有前此預買者亦爲計朔退等仍令貢人本色措備自已糧資外盡付之市廛從時直賣買嚴飭市民亦無敢操縱使都下民人皆知有斗米三錢樂歲上瑞之美恐不可已也臣無任云云答曰省疏具悉均廳米價事可謂目下當務之當務自有均廳一定之價雖値加於庚戌之豐斗米三錢之效徒令專美於有唐且今市直旣云貢米劣品已不及均廳定價則秋成後又當低下諸貢人之直走均廳取其踊直之利卽勢也均廳定價雖曰金石之典且受敎事目至爲嚴截而今玆闊狹之擧非更張只欲行於秋成後六朔以先大王懷保小民之盛德至善今年此敎必不待自下仰請別下特恩然則闊狹之擧非更張卽仰述也令均廳自今八月限明年正月貢價米條勿許買取如有前此預買者亦爲計朔退等仍又嚴飭市民從市直賣買無敢操縱事竝從爾疏所請如是則斗米三錢雖未質言比今直又當低下在都下貧士窮民豈不爲大惠大益貢人輩亦有同得之良心豈或於此有如何之意乎然米旣移賣於市廛無米可受則亦非朝家一視之澤此所以爲貢人許令計朔退等者但不預賣者似不得均霑退等之惠更思均是貢人也吾民也預賣者之霑惠足爲不預賣者相濟之端乎此則大臣與惠堂商確別無可以加施者則已之否則登筵時稟處爾在經幄之任有此爲民之言近來初見極用嘉尙特賜鹿皮一令爾其勿辭閤門親受
정조 14년
庚戌七月二十四日辰時上御重熙堂右承旨入侍時右承旨李益運假注書趙台榮記注官白慶楷金鳳顯以次進伏訖上命書禮曹草記批旨訖命書榻敎曰王大妃殿進御杏橘飮停止加味六和湯日再煎入命退承史以次退出
정조 14년
行都承旨具㢞坐行左承旨李祖承坐直右承旨李益運坐左副承旨尹行任坐右副承旨洪義榮坐同副承旨柳文養坐直注書徐有聞仕直一員未差假注書趙台榮仕事變假注書李重蓮仕
정조 14년
藥房提調洪檍副提調洪義榮啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿調攝中氣候何如昨日湯劑進御之後果有差勝之效否惠慶宮氣候何如臣等不任區區憂慮敢來問安竝此仰稟答曰知道
정조 14년
尹行任啓曰事變假注書李重蓮時無職名令該曹依例付軍職冠帶常仕何如傳曰允
정조 14년
以忠淸監司鄭存中啓本公州等邑應資老人區別後錄事傳于柳文養曰口傳下批
정조 14년
以都摠府中日單子判付內慶科大比不遠今番中日係是更行初再次內禁衛閑良朴廷弼之四中四分扈衛軍官閑良金光希方處敬之四中五分林益哲之四中四分宜有拔例處分竝直赴殿試武兼金光屹亦爲四中四分忠壯將作窠調用爲良如敎
정조 14년
柳文養以戶曹言啓曰卽接廣興倉所報則因傳敎七月朔祿俸輸納次倉官進去于西部龍山坊判府事兪彦鎬所住處則以爲前後屢辭實出惶懍之忱而恩命洊辱罪戾彌積祗自伏地俟譴云祿俸不爲領受何以爲之敢啓傳曰令倉官更爲輸送
정조 14년
尹行任以備邊司言啓曰大司成李敬一上疏指旨三面題板事有令廟堂稟處之命矣取見其疏本則以爲近來早呈之弊去而益甚必更懸題前一二所之通患也今若各設題板於前左右三面各定收券官各塡天地玄黃等字號輸回考券則可救爭坐一處之弊爲辭矣赴擧儒生之必爭題板之前果是近來通患也設使三面懸題其爭之習難保顯異而各定收券官各塡字號則其心各有所恃紛竸似或少勝事當依所請許施而應辦所多官支供之弊亦不可不念或於南北或於左右觀其地勢以二面從便懸題仍各收券之意分付試所恐合事宜矣敢啓傳曰知道
정조 14년
尹行任以訓鍊都監言啓曰本局兼內吹今秋等習角賞格依啓下單子木綿四十七疋分等施賞之意敢啓傳曰知道
정조 14년
尹行任以禁衛營言啓曰本營兼內吹今秋習角賞格木綿五十疋依啓下單子分等施賞之意敢啓傳曰知道
정조 14년
尹行任以御營廳言啓曰本廳兼內吹今秋等習角賞格依啓下單子木綿五十二疋分等施賞之意敢啓傳曰知道
정조 14년
執義申禹相持平洪克浩獻納權恢正言尹悌東啓曰臣等俱以鹵莽本不合於淸朝耳目之任而適當大慶之餘又有賓對之命臣等他不暇顧冒沒登筵而以生疎迷暗之致筵退之際一時齊起以犯大僚申禁之意至有承宣請推之擧以此情踪其何敢晏然於臺次乎請命遞斥臣等之職答曰勿辭亦勿退待
정조 14년
行都承旨具㢞坐行左承旨李祖承坐右承旨李益運坐直左副承旨尹行任坐右副承旨洪義榮坐直同副承旨柳文養坐注書徐有聞仕直一員未差假注書趙台榮仕事變假注書李重蓮仕
정조 14년
柳文養啓曰大司憲尹尙東執義申禹相持平洪克浩牌招啓辭未下掌令閔彝顯任長源俱在外持平鄭履綏未署經監察茶時之意敢啓傳曰知道
정조 14년
尹行任啓曰臣依定式進去仁政殿月臺禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 14년
傳于具㢞曰副提調入侍
정조 14년
傳于李祖承曰昨日擧條有詢問者戶判與開城留守入侍
정조 14년
李祖承啓曰戶曹判書鄭民始開城留守具庠依下敎來待矣傳曰入侍
정조 14년
兵曹口傳政事以李灌李秉三朴長漢李鏞沈師尹尹光彦安漢維梁益漢李相晉李彦行田始成柳枝蕃朴昌輝洪受澤沈鍾祐張聖周爲同知李聖基崔璋李運大石維濟張再河金宗夏朴瑞晉石維瞻韓昌柱玄弼茂盧仁亨任世銓崔宗起洪受河陶國輅徐命敎金世昌楊秀挺朴春昱李憲洛爲僉知
정조 14년
以全羅監司尹蓍東狀啓興陽縣漂到琉球國人發送時交付濟州一款切勿擧行依其願直爲指送事傳于洪義榮曰日前見耽羅狀本琉球國漂船一隻聞亦漂到已令從願還發此船之同行亦無不可申飭該水使及該牧使處各別顧恤斯速發送事回諭
정조 14년
洪義榮以奉常寺提調意啓曰東籍親耕田所種皮黍皮粘粟皮稷三種今七月晦間當爲成熟之意敢啓傳曰攝刈
정조 14년
尹行任以兵曹言啓曰內吹螺赤及龍虎營兼內吹等今秋等習角時賞格木依判下別單分等施賞之意敢啓傳曰知道
정조 14년
尹行任以舟橋司言啓曰藍浦縣監丁遇泰本司別看役差下使之擧行何如傳曰允
정조 14년
庚戌七月二十六日辰時上御重熙堂副提調入侍時右副承旨洪義榮假注書趙台榮記注官白慶楷金鳳顯醫官周命新以次進伏訖上曰王大妃殿痰滯之候尙未夬復使醫官議定當進之劑可也命新曰六和湯一貼更爲進御恐好矣命書榻敎曰王大妃殿進御加味六和湯依前方一貼煎入命退諸臣以次退出
정조 14년
庚戌七月二十六日午時上御誠正閣戶曹判書開城留守入侍時右承旨李益運假注書趙台榮記注官白慶楷金鳳顯戶曹判書鄭民始開城留守具庠以次進伏訖上敎庠曰本府草笠事取覽戶曹遺在記則見今遺在猶爲五同零特念一婦無不獲之歎欲爲蕩減而卿所云已計減十一同零終無蕩減之道矣庠曰已計減十一同零無異白徵故自本府曾已給債而姑未收捧矣上曰負債竝與蕩減則渠輩似無稱屈之端矣民始曰如是下敎則在渠輩實爲莫大之惠矣庠曰當有別般軫念之擧然後女工可以保專矣民始曰因昨日賓對宰臣擧條掖隷內吹司僕所屬等所着草笠進排之弊旣承自戶曹釐正之命矣今方草記稟處而內吹事適有區區迷見敢此仰達矣宣傳官廳黃內吹黑內吹自是古規黃內吹卽京案付黑內吹卽自外方選上者挽近以來外方黑內吹之待令爲弊不些代捧番布丙申年故將臣張志恒請依五衛時黑內吹分給五衛將領之故事以三軍門吹皷手各抄一牌屬之宣傳官廳黃內吹之稱改以元內吹黑內吹之稱改以兼內吹仍除各軍門吹皷手行幸時待令之弊作爲定式行之已多年而兼內吹九十五名草笠與黃衣次依元內吹例上下名號雖復古制經費則自有所關當此軫恤匠手勒徵之弊政合變通今以兼內吹屬之本營而復其該營舊服色而行幸時御前擧行時一體使用則於經費民弊旣有大益帳前軍容別無所減雖以各軍門言之兼內吹旣已除本役則屬之本營與否毫無利害在本營亦多添益自今爲始兼內吹劃屬本營而三軍門兼內吹之竝爲移屬亦有違於故將臣建白之本意一軍門則依前擧行兩軍門則劃屬本營本營事體自別凡係軍兵先擇根着充定時保族專用訓局且禁營自訓局中部移屬故與訓局軍兵連姻接族者多每稱亞於訓局以訓局禁營兼內吹移屬本營而該營元料米奉足衣資及各項隨時應上下者竝爲計數移送以爲接濟之地該營軍案中亦爲除減爲好訓禁兩營兼內吹黃草笠黃天翼等上下自今置之以此定式施行何如上曰依爲之出擧條民始曰當初兩湖漕船創始時皆以載六百石爲限者似由於不慣海道欲爲先試之計而海運旣久水路慣習故嶺南漕倉比湖南水路之加遠殆過數千里而以千石爲限載運無弊湖南漕船辛卯年因道臣狀請加載二百石而其時擧條中有雖載千石別無所慮而姑先許其二百石之加載云云以此見之千石裝載之議自前已有之矣大抵船隻則恰受千餘石而最遠之嶺南則限千石稍近之湖南則限八百石者已是無義意當此船材漸貴之時十餘隻漕船之加造亦非儲積材木之道且以漕卒言之裝載千石則雜費條亦隨以加多上納之際亦有利益而以八百石之故擧皆稱冤願載千石嶺南之例旣如此漕卒之願又如此材木可以儲積漕需可以節省利害皎然別無指疑者目下湖南限滿船爲十三隻卽當一時新造而所入材木當爲屢千株且造船之費漕需不足勢當請得財力趁此時變通爲宜自明春漕運時湖南漕船使之限千石裝載定式施行限滿十三船勿爲改造何如上曰依爲之出擧條民始曰藍浦縣監丁遇泰方以本司別看役多有擧行之事姑未可下去而聞本道水陸操今方設行該縣監不可無端不參云因公幹不得下去依例代領赴操之意分付道帥臣何如上曰依爲之民始曰本司工役今方設施而旣無負役之設置者凡百使喚每爲借貰極爲苟簡雇立軍士一名自今朔定送之意分付兵曹何如上曰依爲之出擧條上曰進御淸肺湯一貼更爲煎入出榻敎命退諸臣以次退出
정조 14년
李祖承啓曰大司憲尹尙東執義申禹相持平洪克浩牌招啓辭未下掌令閔彝顯任長源在外持平鄭履綏未署經監察茶時之意敢啓傳曰知道
정조 14년
傳于洪義榮曰禮房承旨入侍
정조 14년
傳于李祖承曰戶曹判書入侍
정조 14년
兵曹口傳政事以金弼西車聖輅李瑞恒趙斗謙金衍𤪌姜重齊爲同知朴泰鳳權宥爲僉知
정조 14년
傳于柳文養曰懸頉摠管許遞令該曹口傳差出
정조 14년
兵曹口傳政事以趙鼎鎭李聖圭申益彬爲副摠管都摠管二單趙鼎鎭李聖圭
정조 14년
傳于洪義榮曰坐直承旨入侍
정조 14년
李祖承以戶曹言啓曰開城留守具庠以本府草笠價木舊遺在中計減者還爲出給事擧條批旨內以今事事軫弊弊弊蘇救以示同慶之意則一婦之不獲在所當念況數百女工之失所乎保釐重地商業不若前每以爲渠輩悶念似此不難救之弊何可持難度支長旣承筵敎卽爲抄出從長稟處而卿之所奏似指已計減之各年遺在旣異於各貢舊遺在蕩減之常例此一款亦令戶判從長稟處俾有實效可也事命下矣取考各年上下與會減文書則自丙午以後新給價外前受中計減者果爲十一同零而此與貢物有異卽是匠人之受價者則不可比用貢物之例雖是貢物其所蕩減者卽未取用遺在中分數蕩減元無已取用中計數還給之規今此草笠價逋負云者其爲女工之舊逋與中間之消瀜有未可知且令本曹已爲取用計減卽今遺在尙餘五同零而還爲充給已計減之價者非但各貢各契所無之例揆以事面尤涉不當凡係遺在多是久遠之類此路一開後弊難言守臣所請置之大抵草笠匠難支之端專由於該府所屬幻弄操縱之致此在該府矯救之如何而草笠用下之浩繁亦係爲弊之一端若有減省則可以救得一分別監草笠分數定限司僕寺巨達所着亦定年限各軍門兼內吹亦爲變通則內吹所着草笠自在減省中元數旣減則弊當隨除此則從當磨鍊稟定依此擧行何如傳曰允開留筵奏中以各年遺在已計減進排者請令蕩減係是無例之事卿曹草記雖如此旣知其數百女工無價白徵之弊則豈可任其爲弊不念失所之怨乎時遺在爲五同本府給債條亦如此數云此二條蕩減則足準白徵之數爻以此分付該留守處以給債本錢必歸於女工輩俾有蕩減之實效至於草笠進排之弊亦依草記減定者減定定限者定限以聞亦卽分付掖庭署及司僕三營可也
정조 14년
洪義榮以禮曹言啓曰太廟展謁每以春秋定式取稟矣今秋展謁吉日以何間推擇乎敢稟傳曰明日當展謁以此知悉擧行可也
정조 14년
洪義榮以禮曹言啓曰景慕宮展拜每以孟春孟秋定式取稟矣今秋展拜吉日以何間推擇乎敢稟傳曰明日當展拜以此知悉擧行可也
정조 14년
傳于柳文養曰明日出宮門路以協陽門爲之